Beloning uitgeloof ná boer se moordJason Winrow. Foto: Verskaf Die polisie in die Oos-Kaap het ŉ beloning uitgeloof vir inligting wat tot die inhegtenisneming en suksesvolle vervolging van die moordenaars van ŉ Oos-Londense boer kan lei. Kapt. Khaya Tonjeni, polisiewoordvoerder, het Donderdag gesê ŉ beloning van R50 000 word uitgeloof nadat alle leidrade in verband met die moord op Jason Winrow (47) in ŉ doodloopstraat beland het. Maroela Media het vroeër berig Winrow, ŉ boer van die Bluewater-omgewing, is op Vrydag 28 Julie vanjaar op sy plaas vermoor. Winrow het omstreeks 19:30 by sy plaas opgedaag en is by die hoofhek oorval toe hy stilgehou het om die hek oop te maak. Hy is met ŉ skerp voorwerp gesteek en ook geskiet. Die aanvallers het met Winrow se Toyota Hilux, met die registrasienommer HPT 842 EC, op die vlug geslaan. Plaaswerkers het die volgende oggend op sy liggaam by die hek afgekom. Winrow se bakkie is sedertdien nog nie opgespoor nie. Die King William’s Town-polisie ondersoek ŉ saak van moord en gewapende roof. Enigiemand met inligting wat die polisie in hul ondersoek kan bystaan, word versoek om lt.kol. Andrew Middleton by 082 779 7150 of Crime Stop by 08600 10111 te bel. Alle inligting sal as hoogs vertroulik hanteer word.